Kristian Pihl Lorentzen (V), 2006-10-24:
Jeg vil gerne indlede med at takke ministeren for nordisk samarbejde for en god og klar redegørelse.
Denne redegørelsesdebat er jo en fremragende anledning til at sætte fokus på det nordiske samarbejde, her blot en uge før Nordisk Råd holder sin 58. session her på Christiansborg.
Her vil rådets 87 medlemmer, der alle er parlamentarikere valgt i de fem nordiske lande og i de tre selvstyrende områder, mødes for at debattere nordisk samarbejde og fælles løsninger på fælles udfordringer.
I sessionen deltager desuden de nordiske statsministre, en række øvrige ministre og nordiske oppositionsledere samt parlamentarikere fra Estland, Letland, Litauen og Rusland, og dagens debat er dermed en førsteklasses opvarmning til den vigtige nordiske begivenhed i næste uge.
Under denne session vil Venstre slå kraftigt til lyd for en tiltrængt effektivisering af og fokusering på det nordiske samarbejde.
Venstre bakker varmt op om nordisk samarbejde og har traditionelt gjort det, for det nordiske samarbejde bygger nemlig på et helt unikt historisk, værdimæssigt og kulturelt fællesskab.
Men det nordiske samarbejde er desværre ved at sande til – ja, nogle vil endog sige, at det nordiske samarbejde er ved at lide visnedøden.
Desuden spores der en manglende vilje til at foretage klare politiske prioriteringer og fokuseringer, og virkningen er, at midlerne, der er afsat til det nordiske samarbejde, oftest bredes ud på alt for mange projekter.
Man vil simpelt hen det hele på én gang i stedet for at prioritere og lægge tyngde på bestemte ting, og så bliver det hele uinteressant for den brede befolkning.
Jeg er sikker på, at den brede befolkning i stedet for ønsker sig langt færre, men mere markante politiske satsninger.
I Mittengruppen, der er en af de store partigrupper i Nordisk Råd, har vi erkendt dette problem.
Vi politikere skal gøre det bedre i forhold til det nordiske.
Derfor ser jeg meget frem til mandag, hvor jeg på vegne af Mittengruppen vil præsentere et nyt program med klare visioner, værdier og mål for det nordiske samarbejde.
Vi skal have skabt ny dynamik og nyt fokus, vi skal have det politiske mod til at prioritere langt færre projekter, hvor vi til gengæld skaber synlige resultater og nordisk merværdi til gavn for borgere og virksomheder i Norden.
Det nordiske samarbejde skal ikke bare leve sit eget stille liv næsten i al ubemærkethed.
Derfor er det en vigtig politisk opgave at udstikke nogle klare pejlemærker for anvendelsen af de afsatte midler til fælles nordisk samarbejde og fælles projekter.
Det kræver også, at vi fremover ser mere på helheden frem for måske på snævre sektorinteresser, der nogle gange kan spille ind.
Vi skal hvert år foretage en politisk prioritering med udgangspunkt i klare visioner og mål, vi skal med andre ord bygge nogle nordiske fyrtårne, der kan kaste lys, gavn og glæde ud over borgerne i Norden.
Hvis det lykkes med en sådan effektivisering og fokusering, og det er jeg overbevist om at det vil, ja, så vil vi genskabe interessen for det nordiske samarbejde.
På baggrund af regeringens redegørelse vil jeg udtrykke meget stor tilfredshed med, at den nordiske samarbejdsminister her i Danmark det sidste års tid og også under det danske formandskab sidste år har ydet en målrettet indsats for at modernisere det nordiske samarbejde.
Venstre opfordrer til, at vi går videre ad den vej.
Venstre vil også gerne kvittere for samarbejdsministerens store vilje til at bygge bro imellem regeringssiden og den parlamentariske side i det nordiske samarbejde.
Vi kommer længst med en god dialog også i denne sammenhæng.
Det har vi bl.a. oplevet i forbindelse med udarbejdelse af budgettet for Nordisk Råd.
Her var der et behov for forbedringer af processen, og der var også et behov for at gøre budgettet mere overskueligt og læsevenligt.
Jeg vil gerne takke ministeren for at have taget godt hånd om disse udfordringer.
Et af disse fyrtårne er nordisk satsning på forskning og udveksling af viden.
På en række snævre forskningsområder kan man skabe nordisk nytteværdi igennem fælles projekter, der skaber viden og senere en mere lønsom produktion.
Et oplagt område for nordisk satsning er forskningen og udbredelsen af vedvarende energi, der kan reducere vores alt for store afhængighed af olie og gas, samtidig med at vi forbedrer vores miljø.
Desuden skal vi forske målrettet i at afdække virkningerne af de klimaforandringer, som sker i de arktiske egne i disse år.
Et andet fyrtårn er at fortsætte det målrettede arbejde med at fjerne grænsehindringer og bureaukrati i Norden.
Vi skal gøre det lettere for borgere og ikke mindst mindre virksomheder at etablere sig og tjene penge overalt i Norden til gavn for os alle sammen.
Desuden skal vi fortsætte med at liberalisere energisektoren og andre områder med behov for styrkelse af den frie konkurrence på tværs af de nordiske lande.
En særlig dansk udfordring er at presse på for at fjerne de sidste bureaukratiske barrierer for en fuld udnyttelse af det store potentiale, der findes her i Øresundsregionen.
Venstre hilser med tilfredshed, at ministeren er meget opmærksom på denne udfordring.
Desuden hilser vi med tilfredshed, at der er opnået gode fremskridt i forhold til Bornholms transitproblemer over Sverige, konkrete resultater.
Jeg glæder mig derfor over, at ministeren har gjort meget ud af dette i redegørelsen.
For godt 15 år siden fik vore baltiske venner friheden, og vi slap af med den usynlige mur, der skar sig ned igennem Østersøen, en mur, der hindrede et naturligt, erhvervsmæssigt, politisk og folkeligt samarbejde på tværs af Østersøen.
Desværre har vi endnu ikke formået at udnytte alle de muligheder, denne gunstige historiske udvikling har givet os.
Her kan det nordiske samarbejde med stor fordel spille en endnu mere aktiv rolle, også i relation til at forbedre det noget kølige forhold mellem Baltikum og Rusland.
Som et fjerde fyrtårn kan de nordiske og baltiske lande sammen vise EU, at den nordlige del af Europa har meget positivt at bidrage med, noget, der kan være med til at løfte hele Europa.
Nok er der tale om, at vi er små lande, men i forening kan små og dygtige lande sagtens hamle op med de store, specielt hvis vi fra Nordens side formår at synliggøre nordiske succeshistorier og fælles nordiske værdier over for resten af Europa.
Endelig må vi ikke glemme den folkelige og kulturelle dimension, der udgør selve limen i det nordiske samarbejde.
Det frivillige folkelige engagement i Norden og i forhold til vore venner øst for Østersøen er måske i virkeligheden kernen og ånden i det nordiske samarbejde.
Med hensyn til de selvstyrende områders stilling i det nordiske samarbejde er Venstre helt på linje med regeringens redegørelse.
Vi støtter det ønske om en mere selvstændig status i Nordisk Råd og i nordisk sammenhæng, der er fremsat af et enigt Lagting på Færøerne.
Venstre ser derfor frem til debatten på sessionen, hvor vi vil slå til lyd for at imødekomme Færøernes og Grønlands ønsker mest muligt inden for rammerne af grundloven.
Lad mig afslutningsvis slå fast: Det nordiske samarbejde er noget helt unikt og værdifuldt, som det er værd at satse på i fremtiden.
Tiden er inde til, at Nordisk Råd og Nordisk Ministerråd sætter sig i spidsen for en tiltrængt fornyelse og effektivisering af det vigtige nordiske samarbejde.
Endnu en gang tak til ministeren for redegørelsen, der viser gode resultater på en række områder i samarbejdet.